CELEX: 32018R0266
Language: et
Date: 2018-02-19 00:00:00
Title: Komisjoni rakendusmäärus (EL) 2018/266, 19. veebruar 2018, millega registreeritakse kaitstud päritolunimetuste ja kaitstud geograafiliste tähiste registris nimetus („Thym de Provence“ (KGT))

23.2.2018   
            
            
               ET
            
            
               Euroopa Liidu Teataja
            
            
               L 51/6
            
         KOMISJONI RAKENDUSMÄÄRUS (EL) 2018/266,
   19. veebruar 2018,
   millega registreeritakse kaitstud päritolunimetuste ja kaitstud geograafiliste tähiste registris nimetus („Thym de Provence“ (KGT))
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 21. novembri 2012. aasta määrust (EL) nr 1151/2012 põllumajandustoodete ja toidu kvaliteedikavade kohta, (1) ja eriti selle artikli 52 lõike 3 punkti a,
   ning arvestades järgmist:
   
               (1)
            
            
               Vastavalt määruse (EL) nr 1151/2012 artikli 50 lõike 2 punktile a avaldati Euroopa Liidu Teatajas
                   (2) Prantsusmaalt laekunud avaldus registreerida nimetus „Thym de Provence“ kaitstud geograafilise tähisena (KGT).
            
         
               (2)
            
            
               Komisjon sai 9. juunil 2017 Saksamaalt vastulause ja põhjendatud vastuväite. Komisjon edastas Saksamaa saadetud vastulause ja põhjendatud vastuväite Prantsusmaale 22. juunil 2017.
            
         
               (3)
            
            
               Saksamaa vaidlustas nimetuse „Thym de Provence“ registreerimise, sest see kahjustaks mõiste „Herbes de Provence“ (saksa keeles „Kräuter der Provence“) kasutamist. Mõistet „Herbes de Provence“ kasutatakse tavaliselt selliste vürtside ja maitseainete kohta, mida kirjeldatakse konkreetse maitsetaimede seguna, mis koosneb tavaliselt muu hulgas rosmariinist, harilikust punest, tüümianist, salveist ja lavendlist ning millele võib olla erinevates kombinatsioonides lisatud loorberilehte ja muid vürtse, näiteks muskaatpähklit ja nelki. Maitsetaimede segu nimetusega „Herbes de Provence“ sisaldab aga tüüpiliste Provance'i maakonna maitsetaimede kõrval ka muid vürtse nagu näiteks loorberileht ja muskaatpähkel. Lisaks sellele on segu „Herbes de Provence“ valmistatud maitsetaimedest, mis ei ole alati pärit Provance'i maakonnast. Seega võiks nimetuse „Thym de Provence“ registreerimine kahjustada maitsetaimede ja vürtside segu „Herbes de Provence“ turustamist.
            
         
               (4)
            
            
               Komisjon tunnistas vastuväite vastuvõetavaks ja kutsus 1. augustil 2017 saadetud kirjas Prantsusmaad ja Saksamaad võtma kolme kuu jooksul osa asjakohastest konsultatsioonidest, et jõuda omavahel kokkuleppele vastavalt nende riigis kehtivatele menetlustele.
            
         
               (5)
            
            
               Asjaomased riigid jõudsid omavahel kokkuleppele. Prantsusmaa teatas 6. novembri 2017. aasta kirjas komisjonile kokkuleppe tulemused.
            
         
               (6)
            
            
               Prantsusmaa ja Saksamaa leppisid kokku, et ka pärast nimetuse „Thym de Provence“ registreerimist kaitstud geograafilise tähisena (KGT) tuleks mõiste „Herbes de Provence“ (sealhulgas selle tõlke) kasutamist liidu territooriumil lubada tingimusel, et järgitakse liidu õigussüsteemis kehtivaid põhimõtteid ja norme.
            
         
               (7)
            
            
               Prantsusmaa ja Saksamaa vahelist kokkulepet tuleks võtta arvesse sedavõrd, kuivõrd see vastab määruse (EL) nr 1151/2012 sätetele ja ELi õigusaktidele.
            
         
               (8)
            
            
               Eelnevat arvesse võttes tuleks nimetus „Thym de Provence“ kanda kaitstud päritolunimetuste ja kaitstud geograafiliste tähiste registrisse,
            
         ON VASTU VÕTNUD KÄESOLEVA MÄÄRUSE:
   Artikkel 1
   Registreeritakse nimetus „Thym de Provence“ (KGT).
   Esimeses lõigus osutatud nimetus määratletakse komisjoni rakendusmääruse (EL) nr 668/2014 (3) XI lisas esitatud klassi 1.8 „Aluslepingu I lisas loetletud muud tooted (vürtsid jne)“ kuuluva tootena.
   Artikkel 2
   Mõistet „Herbes de Provence“, sealhulgas selle tõlget, võib liidu territooriumil jätkuvalt kasutada tingimusel, et järgitakse liidu õigussüsteemis kehtivaid põhimõtteid ja norme.
   Artikkel 3
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 19. veebruar 2018
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 343, 14.12.2012, lk 1.
   
      (2)  ELT C 92, 24.3.2017, lk 14.
   
      (3)  Komisjoni 13. juuni 2014. aasta rakendusmäärus (EL) nr 668/2014, millega kehtestatakse Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) rakenduseeskirjad (ELT L 179, 19.6.2014, lk 36).